Liberal Alliance gik til valg på at indføre minusvækst i det offentlige forbrug, men nøjsomhedsprincippet gælder tilsyneladende ikke for møblementet af partiformand Anders Samuelsens eget kontor i Udenrigsministeriet.

Udenrigsministeren har indkøbt borde, stole, spejl og lamper fra Mater, reoler og reollåger fra Montana, puder og en plaid fra Eva Harlou samt et tæppe og en radiatorskjuler for i alt 247.535 kroner incl. moms. Dertil kommer håndværkerydelser og arkitektbetaling for 92.615 kr. I alt har nyindretningen kostet lige godt 340.000 kroner incl. moms, viser en aktindsigt.

Beløbet får Samuelsens forgængere i embedet til at spærre øjnene op. Per Stig Møller (K), der var udenrigsminister fra 2001-10, forklarer, at han fik malet endevæggen efter nogle år i ministeriet. Bortset fra en skrivebordsstol bad han i 2001 om at få møbler fra ministeriets møbelmagasin. Desuden fik han flyttet et gammelt spisebord fra ambassaden i Polen til kontoret. Bordet havde historisk tilhørt tidligere generalguvernør Peter von Scholten i Dansk-Vestindien.